KOMISIJOS SPRENDIMAS
2005 m. kovo 9 d.
iš dalies keičiantis Sprendimą 2003/828/EB dėl išvežimo draudimo išimčių gyvūnų vidaus judėjimui
(pranešta dokumentu Nr. C(2005) 544)
(Tekstas svarbus EEE)
(2005/216/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 9 straipsnio 1 dalies c punktą ir 12 straipsnį,
kadangi:
(1)
2003 m. lapkričio 25 d. buvo priimtas Komisijos sprendimas 2003/828/EB dėl apsaugos ir priežiūros zonų, susijusių su mėlynojo liežuvio liga (2), atsižvelgiant į Bendrijos regionuose, patiriančiuose šios ligos protrūkį, susidariusią situaciją. Tame sprendime yra apibrėžtos apsaugos ir priežiūros zonos (toliau - ribojimų taikymo zonos), atitinkančios konkrečią epidemiologinę padėtį, ir nustatyti reikalavimai dėl gyvūnų, jų spermos, kiaušialąsčių ir embrionų tam tikro judėjimo iš tų zonų draudimo išimčių, išdėstytų Direktyvoje 2000/75/EB, taikymo.
(2)
Bendrijos regionuose, patiriančiuose mėlynojo liežuvio ligos protrūkį, dėl žiemos sąlygų užkrato nešiotojas tapo nebeaktyvus, ir todėl ligos virusas nustojo plisti.
(3)
Todėl reikia nustatyti taisykles, numatančias išimtis gyvūnų išvežimo draudimui atitinkamose ribojimų taikymo zonų dalyse tada, kai yra patvirtinta, kad viruso ar užkrato nešiotojų nėra.
(4)
Kai užkrato nešiotojas tampa nebeaktyvus ir nuo to momento praeina ilgesnis nei serokonversijos laikotarpis, gyvūnai, kurie neigiamai reagavo tiriant serologiškai, priimtino pavojaus lygio sąlygomis iš ribojimų taikymo zonos gali būti išvežami, kadangi jie nėra užkrėsti ir patys negali užkrėsti. Seropozityvūs, bet virusologiškai tiriant reagavę neigiamai (PCR tyrimas neigiamas) gyvūnai taip pat gali būti išvežami, nes jie nėra viruso nešiotojai ir jais tapti negali.
(5)
Gyvūnai, gimę pasibaigus aktyviam užkrato nešiotojo laikotarpiui, negali būti užkrėsti, todėl gali būti vežami iš ribojimų taikymo zonos nekeldami pavojaus, kai užkrato nešiotojas nėra aktyvus.
(6)
Kadangi tokių gyvūnų judėjimo atsekamumas turi būti griežtai kontroliuojamas, toks judėjimas turi būti leidžiamas tik vidaus judėjimui į kompetentingų institucijų registruotus paskirties ūkius.
(7)
Be to, kiekvienas toks judėjimas turi būti nutrauktas, kai užkrato nešiotojas vėl suaktyvėja atitinkamų ribojimų taikymo zonų epidemiologiškai aktualiose srityse.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/828/EB 3 straipsnis iš dalies keičiamas taip:
a)
1 dalis pakeičiama taip:
„1. Nepažeidžiant 3a dalies, gyvulių, jų spermos, kiaušialąsčių ir embrionų išvežimui šalies viduje iš I priede apibrėžtos ribojimų taikymo zonos yra netaikomas išvežimo draudimas, jei gyvuliai, jų sperma, kiaušialąstės ir embrionai atitinka sąlygas, išdėstytas II priede arba, Ispanijos, Prancūzijos, Italijos ir Portugalijos atveju, jei jie atitinka sąlygas, išdėstytas 2 dalyje arba, Graikijos atveju, jei jie atitinka sąlygas, išdėstytas 3 dalyje.“;
b)
po 3 dalies yra įterpiama 3a dalis:
„3a. Jei I priede nurodytų ribojimų taikymo zonų epidemiologiškai aktualiose srityse nuo užkrato nešiotojo aktyviojo periodo pabaigos praėjo daugiau nei 40 dienų, kompetentinga institucija gali padaryti gyvulių išvežimo draudimo išimtis:
a)
gyvuliams, skirtiems ūkiams, kurie šiam tikslui yra įregistruoti paskirties ūkio kompetentingos institucijos, ir kuriuos iš tokių ūkių leidžiama vežti tik į skerdyklas;
b)
gyvuliams, kurie tiriant serologiškai (ELISA arba AGID) reagavo neigiamai, arba tiriant serologiškai reagavo teigiamai (PCR), tačiau tiriant virusologiškai reagavę neigiamai, arba
c)
gyvuliams, gimusiems pasibaigus aktyviam užkrato nešiotojo laikotarpiui.
Kompetentinga institucija šioje dalyje nurodytas išimtis gali taikyti tik, kai užkrato nešiotojo aktyvus laikotarpis yra pasibaigęs.
Kada remiantis, epidemijos priežiūros programa, numatyta Direktyvos 2000/75/EB 9 straipsnio 1 dalies b punkte, yra nustatoma, kad vėl prasidėjo užkrato nešiotojo aktyvusis laikotarpis, kompetentinga institucija užtikrina, kad tokios išimtys toliau nebūtų taikomos.“.
2 straipsnis
Šis sprendimas taikomas nuo 2005 m. kovo 19 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. kovo 9 d.